Lions suig aan die agterspeenDis darem lekker om tong uit te steek. Nadat die Lions die derde opeenvolgende jaar tot die kwarteindronde van die Superrugbyreeks deurgedring het en ŉ goeie kans staan om verder te vorder, sou jy mos verwag het dat ŉ groot gros van hul spelers vir die Springbokspan gekies sou word. Die Lions (46 punte) het immers eerste in die Suid-Afrikaanse afdeling geëindig en tweede op die algehele puntelys (hoewel die Hurricanes (51) en die Chiefs (49) meer punte as hulle het, want dis mos soos die Sanzaar-base die reëls bepaal). Die agt spanne wat na die kwarteindronde deurgedring het en wie teen wie speel, is: Crusaders (1ste, 63 punte) teen die Sharks (agtste, 36 punte) in Christchurch; die Lions (2de met 46 punte) teen die Jaguares (sewende met 38 punte) op Ellispark; die Waratahs (derde met 44 punte teen die Highlanders, sesde met 49 punte) in Sydney en die Hurricanes (vierde met 51 punte teen die Chiefs, vyfde met 49 punte) in Wellington. Terug by die Springbokspan. Die Springbok-afrigter, Rassie Erasmus, het net vyf Lions betrek by sy aanvanklike groep van 43 spelers vir die toetse teen Wallis en Engeland, maar 14 Sharks, nege Stormers en nege Bulls en ŉ paar oorsese spelers. In die toetse teen Engeland was daar net drie Lions in die opdrafspan. En Sondagoggend word daar gelees dat daar gekyk na word na veterane soos JP Pietersen, Francois Louw, Heinrich Brüssow en Marcell Coetzee vir die Rugbykampioenskap en ook die jongelinge Damian Willemse en Salmaan Moerat. Dis niks verkeerd om die net wyd te span nie, maar wat dan van die peil van spelers in die Superreeks? Wat van ondermeer Andries Coetzee (hy het Saterdag teen die Bulls weer sy vaardighede onderstreep wat straks nooit reg ontwikkel is nie), Courtnall Skosan, Ruan Combrinck, Ross Cronje, Ruan Dreyer, Kwagga Smith en Cyle Brink? Is dit nie ironies nie dat die Lions se afrigter, Swys de Bruyn, deur Erasmus nader gehark is, maar sy spelers skitter in hul afwesigheid? As die Bokke wen, kan Erasmus tong uitsteek, maar die geskiedenis tot dusver hoef nie geskryf te word nie.